Зуҳра (навъи нок)

Зуҳра — навъи нок.

Дар филиали Институти таҳқиқоти илмии боғу токдории ба номи Р. Р. Шредер (ш. Самарқанд) бо роҳи дурага кардани навъҳои Любимитса Клапа ва Береи Боск рӯёнида шудааст. Дар Тоҷикистон (водии Ҳисор) Зуҳраро аз соли 1983 мепарваранд. Дарахташ то 2,5 м қад мекашад (қутраш 12,5 см). Таҷрибаҳо собит намуданд, ки ниҳоли зуҳра дар пайвандтаки ноки маҳаллии Анҷирак ва биҳии хурдмева дар шароити водии Ҳисор баъди 4-5 сол самар меорад. Як бех дарахти 9-солааш дар водии номбурда то 30 кг мева медиҳад. Мевааш миёнаҳаҷм (200—250 г), зарди тилоранг, тарафи офтобрасаш сурхи баланд. Дилааш серобу ширин, хушбӯй. Охирҳои август пухта мерасад (баъди 1,5 ҳафтаи чидан хӯрданбоб мешавад). Онро то 10 рӯз нигоҳ доштан мумкин. Дар таркиби мевааш 11,2 % қанд, 0,28 % туршӣ мавҷуд аст. Ба гармӣ тобовар нест.

 Эзоҳ 

 Адабиёт 

 Помология Узбекистана. Ташкент. 1983

Гурӯҳ:Навъҳои нок